Baltiese Tier is 'n term wat gebruik is om na enige van die drie Baltiese lande Estland, Letland en Litaue te verwys, veral tydens die groot ekonomiese opswaai wat hierdie lande in die periode tussen 2000 en 2007 ervaar het. Die term volg die voorbeeld van die sogenaamde Vier Asiatiese Tiere, d.i. die vier Oos-Asiatiese lande Suid-Korea, Hongkong, die Republiek van China en Singapoer, en die Keltiese Tier wat verwys na die Republiek van Ierland, almal vinnig groeiende ekonomieë. Die Baltiese Tier-ekonomieë het ná die jaar 2000 belangrike ekonomiese hervormings toegepas en stappe ter bevordering van ekonomiese deregulering en privatisering onderneem. Verder het die Baltiese lande se relatief lae loon- en salarisvlakke en hul goed opgeleide mannekrag grootskaalse buitelandse beleggings gelok en sodoende vinnige ekonomiese groei verseker. Tussen 2000 en 2007 het die Baltiese Tierstate die hoogste groeikoerse in Europa aangeteken. In 2006 het die groeikoerse in bruto binnelandse produk (BBP) byvoorbeeld 11,2 persent in Estland, 11,9 persent in Letland, en 7,5 persent in Litaue beloop. Die werkloosheidsyfers het in Februarie 2006 in al drie lande benede die gemiddelde van die Europese Unie (EU) gedaal.